Нэхъыжьхэр ягъэгуфIэ
НыбжьыщIэхэм эстетикэ гъэсэныгъэ етынымкIэ центрым, Къэзанокъуэ Жэбагъы и цIэр зезыхьэм, екIуалIэ еджакIуэхэм жьы хъуахэмрэ ныкъуэдыкъуэхэмрэ щапIыж унэм концерт гукъинэж щатащ.
Центрым уэрэд жыIэнымкIэ и студием и унафэщI, УФ-м щIыхь зиIэ и артисткэ Таукеновэ Галинэ зэрыжиIэмкIэ, мыр ныбжьыщIэхэм я япэ гулъытэкъым, 2013 гъэр къызэрихьэрэ школакIуэхэр мы IуэхущIапIэм етIуанэ макIуэ. «Зи Iыхьлыхэмрэ благъэхэмрэ я гъусэу псэуну Iэмал зимыIэ нэхъыжьхэр дгъэгуфIэнырщ, цIыхухэм къабгъэдэкI пщIэрэ гулъытэрэ захедгъэщIэнырщ Iуэхур къыщIызэдгъэпэщар», — жиIащ Таукеновэм.
Концертым щагъэзэщIащ адыгэ, балъкъэр уэрэдхэр, зауэм теухуахэр, нэхъыжьхэр зыщIэлъэIуа нэгъуэщIхэри. КъБР-м Лэжьыгъэмрэ социальнэ зыужьыныгъэмкIэ и министерствэм и нэIэм щIэт IуэхущIапIэм и унафэщI Абазэ Сусаннэ и псалъэм къыхигъэщащ я деж щыIэхэм я гукъыдэжыр, дапщэщи хуэдэу, ныбжьыщIэхэм къызэраIэтар икIи хьэщIэхэм фIыщIэ яхуищIащ.
ТОКЪМАКЪ Мадинэ,
КъБР-м Лэжьыгъэмрэ социальнэ зыужьыныгъэмкIэ и министерствэм и пресс-IуэхущIапIэм и лэжьакIуэ.
